Prim-vicepreşedintele PNL Rareş Bogdan a declarat duminică la Brăila că a fost nevoie de o "căsătorie de convenienţă" între PSD şi PNL. Motivul, susține liberalul, are legătură cu războiul lui Putin care este foarte aproape de România.
"Vă rog să mă înţelegeţi şi pe mine şi pe ceilalţi, uneori există căsătorii de convenienţă, nu spun de interes, în care îţi respecţi partenerul, că te-a pus mama cu tata să te însori, dar asta nu înseamnă că eşti îndrăgostit.
Nu vă gândiţi cumva că suntem îndrăgostiţi cu cei care au condus judeţul ăsta mult timp, nici într-un caz. Dar în acelaşi timp ştiu ceva, că azi noapte Kievul a fost bombardat, că se pregăteşte cea mai mare ofensivă spre Nikolaiev şi Odesa, mai ştiu că am văzut declaraţiile şi le văd, ale lui Medvedev şi Putin legate de gurile Dunării şi Testamentul lui Petru cel Mare şi mai ştiu o chestiune, că dacă cade Nikolaiev şi Odesa şi dacă Rusia se apropie de Rieni, de Izmail şi atât de aproape de Brăila şi de Galaţi şi de Tulcea, România este într-un real pericol. Iar Moldova este sub un pericol total", a declarat Rareş Bogdan.
România, într-un real pericol
Liberalul a participat la lansarea candidatului PNL în comuna Ianca, judeţul Brăila, context în care a spus că primarii liberali din acest judeţ sunt pe front, mai ales că preşedintele Rusiei, Vladimir Putin, vrea să se apropie de gurile Dunării.
Liberalul a adăugat că primarilor liberali din Brăila le este mai greu decât altor primari din ţară.